b'\n_START_ARTICLE_\nHeikki Tavela\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nTavela loukkaantui pahasti 16-vuotiaana ty\xc3\xb6tapaturmassa pudottuaan kes\xc3\xa4t\xc3\xb6iss\xc3\xa4 ollessaan rakennusty\xc3\xb6maan hissikuiluun, mutta toipui t\xc3\xa4st\xc3\xa4 onnettomuudesta. Koulunk\xc3\xa4ynti j\xc3\xa4i lukion keskeytt\xc3\xa4miseen. Sen j\xc3\xa4lkeen h\xc3\xa4n ty\xc3\xb6skenteli Pohjoismaiden Yhdyspankissa, mutta ty\xc3\xb6suhde p\xc3\xa4\xc3\xa4ttyi 1950-luvun lopulla erimielisyyksiin ty\xc3\xb6nantajan kanssa._NEWLINE_H\xc3\xa4n osti 1960-luvun alussa muovituotteita valmistavan Oy MK-Tuote Ab:n, joka kasvoi nopeasti pienest\xc3\xa4 pajasta kannattavaksi vientiyritykseksi. Yritys rupesi valmistamaan pankkien s\xc3\xa4\xc3\xa4st\xc3\xb6lippaita, mutta tuli tunnetuksi my\xc3\xb6s muovisten mainoslahjojen, kalusteiden, vaateripustimien ja Ristomatti Ratian suunnittelemien Palaset-tuotteiden valmistuksesta._NEWLINE_Tavelan ajatuksilla oli k\xc3\xa4ytt\xc3\xb6\xc3\xa4 liike-el\xc3\xa4m\xc3\xa4ss\xc3\xa4. H\xc3\xa4n toimi luottamusteht\xc3\xa4viss\xc3\xa4 eri useissa j\xc3\xa4rjest\xc3\xb6iss\xc3\xa4 ja yrityksiss\xc3\xa4 \xe2\x80\x93 muun muassa Suomen ulkomaankauppaliitossa. H\xc3\xa4n omisti my\xc3\xb6s osan helsinkil\xc3\xa4isest\xc3\xa4 hotelli Palacen ravintolasta. H\xc3\xa4n kuului my\xc3\xb6s sanomalehti Uuden Suomen taustavoimiin ja oli aktiivinen taustavaikuttaja Kansallisessa Kokoomuksessa._NEWLINE_H\xc3\xa4n oli yhdist\xc3\xa4m\xc3\xa4ss\xc3\xa4 johtamaansa pienten ja keskisuurten yritysten j\xc3\xa4rjest\xc3\xb6\xc3\xa4 Teollisuudenharjoittajain Liittoa Teollisuuden Keskusliittoon (TKL, vuodesta 2005 alkaen Elinkeinoel\xc3\xa4m\xc3\xa4n keskusliitto EK). H\xc3\xa4n vaikutti voimakkaasti pk-teollisuuden asemaan aikana, jolloin omistaja-yritt\xc3\xa4ji\xc3\xa4 vieroksuttiin eik\xc3\xa4 heid\xc3\xa4n merkityst\xc3\xa4\xc3\xa4n kansakunnan hyvinvoinnille ymm\xc3\xa4rretty._NEWLINE_H\xc3\xa4n oli 1968\xe2\x80\x931996 Suomen ulkomaankauppaliiton hallituksessa ja varapuheenjohtajana. Viimeksi h\xc3\xa4n sai julkisuutta elokuussa 2009 Kansallisen Kokoomuksen puoluerahoittajana._NEWLINE_Tavelalle my\xc3\xb6nnettiin p\xc3\xa4\xc3\xa4konsulin arvonimi vuonna 1986.\n_START_SECTION_\nL\xc3\xa4skisoosiklubi\n_START_PARAGRAPH_\nTavela harrasti gastronomiaa nuoruudestaan alkaen ja tuli tunnetuksi alan kriittisen\xc3\xa4 luennoitsijana ja kirjoittajana. H\xc3\xa4n on ollut Suomen Gastronomisen Seuran varapuheenjohtajana._NEWLINE_Hotelli Palacen Heikki-kabinetissa kokoontui vuodesta 1989 alkaen joka kuukauden viimeisen\xc3\xa4 perjantaina lounaalle elinkeinoel\xc3\xa4m\xc3\xa4n p\xc3\xa4\xc3\xa4tt\xc3\xa4jist\xc3\xa4 koostunut L\xc3\xa4skisoosiklubi. Siihen kuuluivat klubin vet\xc3\xa4j\xc3\xa4n\xc3\xa4 toimineen Tavelan lis\xc3\xa4ksi ainakin Teollisuuden ja ty\xc3\xb6antajien liiton entinen puheenjohtaja Johannes Koroma, Nokian p\xc3\xa4\xc3\xa4johtaja Jorma Ollila, UPM-Kymmenen hallituksen puheenjohtaja Vesa Vainio, Pohjolan hallituksen puheenjohtaja Peter Fagern\xc3\xa4s ja Sammon konsernijohtaja Bj\xc3\xb6rn Wahlroos. Klubi sai nimens\xc3\xa4 siit\xc3\xa4, ett\xc3\xa4 lounaalla p\xc3\xa4\xc3\xa4ruokana oli aina l\xc3\xa4skisoosi ja kuoriperunat. Lounaan is\xc3\xa4nt\xc3\xa4n\xc3\xa4 oli kukin klubilainen vuorollaan ja h\xc3\xa4n saattoi my\xc3\xb6s kutsua mukaan my\xc3\xb6s vieraita, ei kuitenkaan naisia. Lounaat olivat l\xc3\xa4hinn\xc3\xa4 vapaamuotoisia keskustelutilaisuuksia eik\xc3\xa4 niihin liittynyt puheita tai esitelmi\xc3\xa4.'